Бизнес :: Бизнесът иска спешни мерки в подкрепа на малките предприятия :: Monitor.bg
Бизнесът иска спешни мерки в подкрепа на малките предприятия
18:10 09 Февруари 2020
Бизнесът настоява за незабавни действия в подкрепа на малките и средни предприятия (МСП), става ясно от съобщение до медиите. Асоциацията на индустриалния капитал в България (АИКБ) е обсъдила позицията си по време на Националния съвет на организацията заедно с изпълнителния директор на Изпълнителната агенция за насърчаване на малки и средни предприятия Бойко Таков.
„Всяко забавяне може да окаже изключително негативно въздействие, тъй като МСП са изправени пред сериозни предизвикателства - ожесточена конкуренция, недостиг на човешки ресурси, нови форми на организация на производството и труда, най-високите цени на енергоносителите в ЕС и висока зависимост от конюнктурни промени, при ограничени възможности за реакция. За да се подпомогнат тези компании, АИКБ настоява Стратегията да бъде основана на по-прецизно формулирани и по-ефективно изпълнявани инструменти и мерки за насърчаване на МСП“, коментира председателят на работодателската организация Васил Велев.
От АИКБ настояват и за подобряване достъпа на малките и средни предприятия до финансиране, както и подпомагане на достъпа им до различни пазари. Сред исканията на Асоциацията е и оползотворяването на възможностите, предоставяни от дигиталната революция.
Асоциацията припомня, че от повече от десетилетие настоява дефиницията за МСП да бъде актуализирана. Това би било инструмент за постигане на по-добър достъп до финансиране и мерки за подкрепа, твърди главният секретар на АИКБ Милена Ангелова. По думите ѝ държавата трябва да даде свободата на МСП сами да избират на кои два от трите критерия – численост на персонала, годишен оборот и годишен баланс, да отговарят, а не да им се налага единствено първият критерий.
10 ч.21 мин.